
	Παρουσίαση του βιβλίου

Χριστιανική Τέχνη

Συλλογή Χριστοφόρου

στο Σπίτι της Κύπρου

Την Τρίτη 21 Νοεμβρίου 2017 και ώρα 20:00 θα πραγματοποιηθεί στο Σπίτι της Κύπρου, Ξενοφώντος 2Α Σύνταγμα, η παρουσίαση του βιβλίου Χριστιανική Τέχνη Συλλογή Χριστοφόρου.
Χαιρετισμό θα απευθύνει ο Πρέσβης της Κυπριακής Δημοκρατίας κ. Κυριάκος Κενεβέζος ενώ για το βιβλίο και τη Συλλογή Χριστοφόρου θα μιλήσει η Ιστορικός Τέχνης κ. Νέλλη Κυριαζή. 
Η έκθεση της Συλλογής παρουσιάστηκε στον χώρο «Εν πλω» του Δήμου Πάφου, στο πλαίσιο των εκδηλώσεων Πάφος, Πολιτιστική Πρωτεύουσα της Ευρώπης 2017.

Ιστορία Τέχνης επτά αιώνων (13ος-20ος) διατρέχει η Συλλογή Χριστοφόρου. Διακόσια πενήντα (250) έργα Ζωγραφικής, Χαρακτικής και Γλυπτικής (μικρογλυπτικής), από την Ευρώπη και τη Λατινική Αμερική παρουσιάζουν ενδεικτικά την περιπέτεια, τις αναζητήσεις και τα μορφοπλαστικά μέσα της Τέχνης αυτών των αιώνων, με κοινό χαρακτηριστικό την έμπνευση των δημιουργών τους από τη Χριστιανική Θρησκεία. Το στοιχείο αυτό λειτουργεί συνεκτικά, εξειδικεύει τον χαρακτήρα της συγκεκριμένης Συλλογής και δίνει τη δυνατότητα μελέτης και σύγκρισης των διαφορετικών τρόπων απεικόνισης του ιδίου θεματικού ερεθίσματος. Στην πλειονότητα τους τα έργα είναι ανυπόγραφα, ωστόσο σε αρκετά οι υπογραφές φανερώνουν ζωγράφους με σημαντικό έργο: Οι Ιταλοί Filippo Abbiati, Giovanni Battista Tiepolo, Giovnni Battista Salvi, η Γαλλίδα Carola Sorg, οι Ισπανοί Isidoro Tapia, Juan Carlos Angles, οι Φλαμανδοί Jan Tengnangel, Guillam Forschondt. Εξαιρετικά ενδιαφέρον το τμήμα με ζωγραφικά έργα μεγάλων δασκάλων –Rafael, Tintoretto, da Cortona, Guercino, Rubens- που έχουν μεταφερθεί σε χάραξη από δεινούς καλλιτέχνες του είδους. Εδώ περιλαμβάνονται και χαρακτικά των Durer και Rembrandt. Μεγάλος αριθμός ρωσικών εικόνων καταγράφει την πορεία αυτής της τέχνης και τη σταδιακή απομάκρυνσή της από τα βυζαντινά πρότυπα, ενώ οι μεταβυζαντινές εικόνες από Έλληνες αγιογράφους, μεταξύ των οποίων ο Σπύρος Πελεκάσης και ο Ιωάννης Κορνάρος, μαρτυρούν τις ωσμώσεις και τις έξωθεν επιρροές. Εκφραστικό προς αυτήν την κατεύθυνση είναι το έργο του Νικολάου Κοντούνη, ζωγράφου της Επτανησιακής Σχολής. Στη Συλλογή εκπροσωπούνται σημαντικοί Έλληνες και Κύπριοι καλλιτέχνες. Ενδεικτικά αναφέρονται: Γύζης, Παρθένης, Κόντογλου, Χατζηκυριάκος Γκίκας, Μανουσάκης, Αβερκίου, Μιχαηλίδης, Γεωργίου, Κισσονέργης, Κοντόπουλος, Μάρθας, Πατσόγλου, Γκολφίνος, Λανίτης. Αξιοπρόσεκτη πτυχή της Συλλογής καταρτίζουν τα σχεδόν άγνωστα θρησκευτικά έργα, τα φιλοτεχνημένα από ανώνυμους ζωγράφους της Λατινικής Αμερικής του 17ου και 18ου αι., καρπός της εκεί διδασκαλίας Ισπανών ζωγράφων και της εντόπιας έκφρασης των Ινδιάνων. Η Συλλογή είναι αποτέλεσμα πολύχρονης αναζήτησης, προσπάθειας και αγάπης των Χαράλαμπου και Μαρίας Χριστοφόρου προς την τέχνη.  Γι’ αυτό ακριβώς απουσιάζουν η φιλοδοξία του εύκολου εντυπωσιασμού και τα πρακτικά κίνητρα.  Η θητεία του Χαράλαμπου Χριστοφόρου στο Διπλωματικό Σώμα με τις πολλαπλές μετακινήσεις, έδωσε την δυνατότητα μιας διαφορετικής προσέγγισης στη διαδικασία απόκτησης των έργων. Η έκδοση αποτελείται από 350 σελίδες με εικονογράφηση και θεωρητικά κείμενα. Η έρευνα και η ταξινόμηση των έργων είναι της Νέλλης Κυριαζή, Ιστορικού της Τέχνης, η οποία έγραψε τα κείμενα και ανέλαβε την επιμέλεια του Λευκώματος, ενώ την καλλιτεχνική επιμέλεια είχε η γραφίστρια Σαλώμη Παπαδοπούλου.

